**Pranešimas žiniasklaidai**

2025 balandžio 18 d.

**Telefonas dingo, bet panikuoti neverta – ekspertas pataria, ką daryti**

**Taip lengviau: greitasis skaitymas**

|  |
| --- |
| * **Kasmet pasaulyje prarandama per 4 mln. telefonų – kartu prarandami ir asmeniniai duomenys** * **Praradus telefoną pirmiausia reikia bandyti jo ieškoti arba užrakinti nuotoliu** * **Būtina atsijungti nuo paskyrų, pakeisti slaptažodžius ir užblokuoti SIM kortelę** * **Geriausia apsauga – prevencija: būtina naudoti ekrano užraktą, dviejų žingsnių autentifikavimą ir atsargines kopijas** |

**Kasmet pasaulyje pametama arba pavagiama virš 4 mln. išmaniųjų telefonų. Tai reiškia, kad kasdien, net ir švenčių dienomis, beveik 11 tūkst. žmonių netenka ne tik brangaus įrenginio, bet ir visos jame saugomos informacijos – nuo asmeninių nuotraukų iki prieigos prie banko paskyrų ar net tapatybės patvirtinimo priemonių. Neretai telefonai prarandami kelionių metu, kurių netrūks ir šį Velykų savaitgalį. Jei netikėtai praradote telefoną, liūdnų pasekmių galima ir išvengti, rašoma pranešime žiniasklaidai.**

„Šiandien telefonas dažnai tampa pagrindiniu asmens tapatybės įrodymo įrankiu – tiek prisijungiant prie el. bankininkystės, tiek naudojant „Smart-ID“ ar mobilųjį parašą. Todėl jį pametus svarbiausia – ne panikuoti, o greitai reaguoti ir apsaugoti savo duomenis“, – sako Mindaugas Rauba, „Bitės“ technologijų direktorius.

**Pirmiausia – ieškoti ir neradus blokuoti**

Vos pastebėjus, kad telefono nebėra, pirmas žingsnis – bandyti su juo susisiekti. Jei įrenginys įjungtas, verta paskambinti – galbūt jį radęs žmogus yra sąžiningas ir sutiks grąžinti.

„Jei telefonas išjungtas arba niekas neatsiliepia, galima bandyti pasiekti įrenginį nuotoliu. Vis dėlto tam reikia turėti prieš telefono dingimą aktyvuotą „Find My Device“ („Android“ telefonams) ar „Find My iPhone“ paskyrą. Jei tokią turite, galite prisijungti ir bandyti nustatyti telefono buvimo vietą ar bent jau užrakinti jo ekraną, kad apsaugotumėte telefone esančius duomenis“, – pataria M. Rauba.

Šiuo metu Lietuvoje mobilusis ryšys dengia beveik visą šalies teritoriją, tad tikimybė, jog pamestas ar pasisavintas telefonas bus be ryšio – labai nedidelė. Dėl to, jei įrenginys vis dar įjungtas, dažnai įmanoma jį rasti ar bent jau greitai atlikti svarbiausius saugumo veiksmus – užrakinti ekraną, atjungti paskyras ar keisti slaptažodžius

Jei nėra galimybės nustatyti telefono vietos, kitas žingsnis – užtikrinti, kad niekas negalėtų pasiekti jūsų duomenų. Verta kuo greičiau atsijungti nuo visų pagrindinių paskyrų, tokių kaip „Google“, „Apple ID“, el. paštas, socialiniai tinklai ar investavimo įrankiai. Tokiu būdu net ir patekus įrenginiui į svetimas rankas, didžioji dalis asmeninės informacijos liks nepasiekiama.

„Kitas svarbus žingsnis – pakeisti slaptažodžius visoms paskyroms, prie kurių galima prisijungti per telefoną. El. paštas, bankas, „Facebook“ ar „Instagram“ – tai tik keletas populiariausių programėlių, kurias telefonuose turi dauguma vartotojų. Šiame etape taip pat rekomenduojama patikrinti, ar jūsų paskyrose nebuvo prisijungimų iš įtartinų įrenginių ar vietų. Ir būtinai reikia aktyvuoti dviejų žingsnių autentifikavimą, jei to dar nebuvote padarę“, – sako „Bitės“ technologijų direktorius.

**Prevencija yra pigiausia apsauga**

Ne mažiau svarbu blokuoti ir SIM kortelę – tai galima atlikti „Bitės“ arba „Labas“ savitarnoje arba paskambinus į klientų aptarnavimo centrą. Tokiu būdu bus galima išvengti galimų bandymų prisijungti prie paskyrų, naudojant SMS kodus ar perimant skambučius.

„Dažnai nepagalvojame, kad SIM kortelė taip pat yra svarbi asmens duomenų apsaugos atžvilgiu. Pamestą ar pasisavintą telefoną turintys nusikaltėliai gali bandyti ne tik gauti SMS kodus prisijungiant prie įvairių svetainių jūsų vardu ar perimti skambučius, bet ir pasinaudojant jūsų telefono numeriu vykdyti sukčiavimo atakas jūsų telefone esantiems kontaktams“, – įspėja M. Rauba.

Jei manote, kad telefonas buvo pavogtas, būtina apie tai pranešti policijai. Kuo daugiau informacijos pateiksite – telefono modelis, spalva, IMEI numeris, paskutinė žinoma buvimo vieta – tuo didesnė tikimybė, kad pareigūnai galės padėti. Nors realybėje grąžinamų įrenginių skaičius nėra didelis, tokia informacija gali būti panaudota ir sukčiavimų prevencijai.

Pasak eksperto, geriausia apsauga – tai prevencija. Rekomenduojama visada naudoti telefono ekrano užraktą su PIN kodu, piršto atspaudu ar veido atpažinimu, o svarbiems duomenims – dviejų žingsnių autentifikavimą. Taip pat verta reguliariai daryti duomenų atsargines kopijas – jei telefonas bus prarastas, bent jau jūsų informacija liks saugi.

„Sakoma, kad prevencija yra pigiausia apsauga. Jei telefonas yra apsaugotas biometriniu atpažinimu, o naudojamos paskyros – dviejų žingsnių autentifikavimu, net ir praradus įrenginį būsite ramūs dėl savo duomenų“, – pabrėžia M. Rauba.

Pasirūpinti saugumu padeda ir patikimas ryšys. „Bitė“ nuolat investuoja į naujos kartos 5G tinklo plėtrą visoje Lietuvoje, kad klientai galėtų greičiau reaguoti net ir netikėtose situacijose.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)